stanford-oval/wikipedia huggingface dataset:
דב כ"ץ
ילדיו

לרב כ"ץ נולדו שני בנים ושבע בנות. בהם:
בנו הרב יעקב כ"ץ, מראשי ישיבת הכותל
בנו הרב יהושע כ"ץ, רבה האשכנזי של מעלה אדומים
בתו מאירה, אשת שמשון אפשטיין, נכד הרב משה מרדכי אפשטיין, היה רב בית הכנסת 'המגדל' בשכונת בית וגן בירושלים.
בתו יהודית קוק, אשת הרב שלמה קוק, רבה של רחובות.
בתו טובה פרידמן, נשואה לשלמה פרידמן, התגוררו בימית ובנוה דקלים.
בתו נעמי, אשת עו"ד יחזקאל רוטנברג, בנו של סמנכ"ל משרד הפנים לשעבר שכנא רותם-רוטנברג.
בתו דבורה, אשת הרב משה שלזינגר, שכיהן שנים כר"מ בישיבה התיכונית בכפר מימון ובישיבת ההסדר בשדרות.
בתו שרה, אשת הרב שמעון בר-נוי הרב הצבאי של מחוז ירושלים ורב קהילת יפה נוף שבשכונת בית הכרם בירושלים.
בתו שפרה, אשת יחזקאל כַהן, שלימד בת"ת המסורה בירושלים, גבאי ראשי בבית כנסת הרמב"ן.
ספריו

תנועת המוסר (5 כרכים)
פולמוס המוסר
דברי הגות וראות (2 כרכים)
פסקי הדין הרבניים (אחד עשר כרכים).
פסיקת בתי הדין והחוקים
אור הצפון - שיחות הסבא מסלבודקה, שלושה כרכים; יחד עם רבי מאיר חדש.
ספר הזיכרון לקדושי ישיבת חברון כנסת ישראל, ירושלים תר"צ (ביחד עם הרב יצחק הוטנר)
הרמח"ל (חוברת)
רבי ישראל מסלנט (חוברת לבני הנעורים)
הערות שוליים

↑  ע"פ החוברת "ונאמן ביתך וממלכתך" , עמ' 4.
↑  ב"ישיבת תל אביב", הצופה, 13 בספטמבר 1943
↑  טוביה מנדלסון, צדוק בכיפה שחורה, דבר, 11 בפברואר 1977
| --- | --- |
בקרת זהויות :  NLI: 987007300560305171  BnF: cb17092587r (data)  GND: 1067891277  ISNI: 0000 0000 2661 284X  LCCN: n83120180  NKC: zmp20201062906  NTA: 317337017  SUDOC: 237903555  VIAF: 30912163   WorldCat (עם VIAF): 30912163
ד'תרט"ז

ד'תרט"ז (4616)  היא שנה עברית  אשר  החלה ביום א' בתשרי, אור ל-16 בספטמבר 855 (לפי הלוח היוליאני, שהיה נהוג אז), והסתיימה ביום כ"ט באלול, 4 בספטמבר 856. שנה מסוג בשה, איננה מעוברת, ואורכה 355 ימים. זו שנה שלישית לשמיטה.
לוח שנה > מאפייני לוח השנה

שנה מסוג בשה, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
היסטוריה של עם ישראל
דובנה

ערך זה עוסק בעיר ברוסיה. אם התכוונתם למשמעות אחרת, ראו .
דובנה (ברוסית: Дубна) היא עיר במחוז מוסקבה ברוסיה. זו העיר היחידה במחוז השוכנת על גדות נהר וולגה.
דובנה נוסדה בשנת 1952 כעיר למחקרים גרעיניים, והיא נהנית ממעמד מיוחד של נאוקוגרד (עיר מדע). העיר הוקמה בעקבות הקמת המכון המאוחד למחקר גרעיני. מכון זה תרם לגילויים של יסודות על-כבדים רבים ועד היום הוא המוסד המרכזי בעיר. בנוסף לכך, ממוקם בעיר תאגיד לתכנון וייצור טילי שיוט.
היסוד דובניום שהוא מבין היסודות אותו גילה המכון המאוחד למחקר גרעיני, קרוי על שם העיר כהוקרה לפועלו של המכון.
בעיר שוכנת אוניברסיטה למחקר מדעי החברה ומדעי הטבע, ושוכן בה גם מרכז לתקשורת חלל בבעלות החברה הרוסית לתקשורת לוויינים.
בקרבת העיר מתחיל תוואי תעלת מוסקבה.
ערים תאומות

ישראל גבעת שמואל, ישראל
אוקראינה אלושטה, אוקראינה
ארצות הברית לה קרוס, ויסקונסין, ארצות הברית
דרגטורי

דרגטורי (ברומנית: dregători, ביחיד: דרגטור dregător) היו ממלאי משרות שלטוניות בממשל הנסיכויות הרומניות בימי הביניים. הדרגטורים הגדולים (marii dregători) שנקראו לפעמים גם בויארים (boieri), כלומר "אצילים", מילאו את המשרות הגבוהות בחצר השליטים. השאר כיהנו בתפקידים בדרגים בינוניים עד זוטרים. הדרגטורים הזוטרים נקראו בדרך כלל "slugi domnești" - "פקידים נסיכותיים". משרת הדרגטור או תפקידו נקרא "דרגטוריה" (dregătorie) שמשמעותו המקורית הייתה "תפקיד מנהלי".
השם

המילה dregător מקורה בפועל הלטיני dirigo ,dirigere או derigo, derigere, שמשמעותו - "לנהל". בתעודות הרשמיות בסלאבית הכנסייתית העתיקה (סלבונית כנסייתית) ששימשה למשך מאות שנים את הממשל הנסיכותי, במקביל לרומנית, ה"דרגטור" נקרא בוולאכיה "פראביטל", "ולאסטל" או "ולאסטלין" ובנסיכות מולדובה - "אוריאדניק".
במסמכים או באגרות בלטינית ה"דרגטורים הגדולים" נקראו barones (כלומר "ברונים") או comites ("קומיטס" - כלומר "רוזנים").
סיווג

התפקידים השלטוניים - המנהליים, המשפטיים והצבאיים - שמילאו ה"דרגטורים" נוצרו בהדרגה בתחילת קיומן של המדינות הרומניות בימי הביניים.
הדרגטורים מילאו את הוראות השליט, גם אם לא נכללו בהגדרת משרתם. הם לא קיבלו משכורת, אך נהנו ממענקים ומתנות שניתנו להם על ידי בני העם הנזקקים לשירותיהם. המשרות היו לא פעם למכירה.
שתי קבוצות התפקידים כללו תפקידים ציבוריים ותפקידי שירות אישיים לשליט.
בין התפקידים הציבוריים נמנו: הבאן (Banul), הוורניק (Vornicul), הלוגופט (Logofătul), הויסטיאר (Vistierul) או Vistiernicul (ויסטיארניק), הספטאר (Spătarul), הפרקלאב (Pârcălabul), הארמאש (Armaşul), הפורטאר (Portarul) וההטמאן (Hatmanul), הפיבניצ'ר (Pivnicerul).
ה"קמראש" (Cămărașul)
בין תפקידי השירות האישיים נמנו: הפוסטלניק (Postelnicul), המדלניצ'ר (Medelnicerul), הפחרניק (Paharnicul), הסטולניק (Stolnicul), הקלוצ'ר (Clucerul), הז'יטניצ'ר (Jitnicerul), הפיתאר (Pitarul), הסלוג'ר (Slugerul), הקומיס (Comisul), השטראר (Şetrarul) והאגא (Aga).
עם הדרגטורים הראשיים של הנסיכויות נמנו הלוגופט - ראש הקנצלירה הממלכתית, הוויסטיאר (ויסטיארניק) היה מעין שר אוצר, הוורניק היה מעין שר משפטים, אחראי על חצר השליט ועל עשיית הצדק, הפוסטלניק - האחראי על חדר השינה של השליט ומאוחר יותר האחראי על הקבלה לראיון אצל השליט.
לקריאה נוספת

Alexei Agachi Ţara Moldovei şi Ţara Românească sub ocupaţie militară rusă (1806-1812), Editura Pontos, Chișinău 2008
Sachelarie, Ovid; Stoicescu, Nicolae (coord.), Instituţii feudale din ţările române. Dicţionar, Editura Academiei Republicii Socialiste România, Bucureşti, 1988
Nicolae Stoicescu - Dicționar al marilor dregători din Tara Românească și Moldova, sec. XIV-XVII, Editura Enciclopedică Română, București 1971
דרגות כוחות ההגנה של דנמרק

| --- | --- |

 
 זרועות
  הצבא המלכותי הדני
  הצי המלכותי הדני
  חיל האוויר המלכותי הדני
  משמר המולדת הדני
 עיטורים ומבנה פיקודי
 עיטורי כוחות ההגנה של דנמרק
 דרגות כוחות ההגנה של דנמרק
 היסטוריה צבאית
 היסטוריה צבאית של דנמרק
 היסטוריה של דנמרק
ראש מטה כוחות ההגנה של דנמרק, גנרל פטר ברטרם
קצין בצבא המלכותי הדני בדרגת Oberst (מקביל לקולונל)
דרגות כוחות ההגנה של דנמרק מבוססות על סולם הדרגות של נאט"ו. קיימת הקבלה בין דרגות הצבא המלכותי הדני, הצי המלכותי הדני וחיל האוויר המלכותי הדני.
דרגות הקצינים

| קוד נאט"ו | OF-10 | OF-9 | OF-8 | OF-7 | OF-6 | OF-5 | OF-4 |
| --- | --- | --- | --- | --- | --- | --- | --- |
| צבא | - |  |  |  |  |  |  |
| דנית | לא קיים | General | Generalløjtnant | Generalmajor | Brigadegeneral | Oberst | Oberstløjtnant |
| בריטניה   בריטניה | Field Marshal | General | Lieutenant-general | Major-general | Brigadier | Colonel | Lieutenant-Colonel |
| צי | - |  |  |  |  |  |  |
| דנית | לא קיים | Admiral | Viceadmiral | Kontreadmiral | Flotilleadmiral | Kommandør | Kommandørkaptajn |
| בריטניה   בריטניה | Admiral of the Fleet | Admiral | Vice Admiral | Rear Admiral | Commodore | Captain | Commander |
| חיל האוויר | - |  |  |  |  |  |  |
| דנית | לא קיים | General | Generalløjtnant | Generalmajor | Brigadegeneral | Oberst | Oberstløjtnant |
| בריטניה   בריטניה | Marshal of the Royal Air Force | Air Chief Marshal | Air Marshal | Air Vice-Marshal | Air Commodore | Group Captain | Wing Commander |
| ישראל   צה"ל | אין | אין | רב-אלוף | אלוף | תת-אלוף | אלוף-משנה | סגן-אלוף |
| קוד נאט"ו | OF-3 | OF-2 | OF-1 | OF-1 | OF(D) | Student Officer |
| --- | --- | --- | --- | --- | --- | --- |
צבא: 
| דנית | Major | Kaptajn | Premierløjtnant | Løjtnant | Sekondløjtnant | Værnepligtig Sergent |
| בריטניה   בריטניה | Major | Captain | Lieutenant | Second Lieutenant | Officer Cadet | אין |
| צי |  |  |  |  | אין | אין |
| דנית | Orlogskaptajn | Kaptajnløjtnant | Premierløjtnant | Løjtnant | אין | אין |
| בריטניה   בריטניה | Lieutenant commander | Lieutenant | Sub-lieutenant | לא קיים | Midshipman | Officer cadet |
| חיל האוויר |  |  |  |  |  | - |
| דנית | Major | Kaptajn | Premierløjtnant | Løjtnant | Sekondløjtnant | לא קיים |
| בריטניה   בריטניה | Squadron leader | Flight lieutenant | Flying Officer | Pilot Officer | Acting Pilot Officer | Officer Cadet |
| ישראל   צה"ל | רב-סרן | סרן | סגן | סג"ם | צוער | אין |
דרגות החוגרים

| קוד נאט"ו | OR-9 | OR-8 | OR-7 | OR-6 | OR-5 | OR-4 | OR-3 | OR-2 | OR-1 | OR-1 |
| --- | --- | --- | --- | --- | --- | --- | --- | --- | --- | --- |
| צבא |  |  |  | - |  |  |  |  |  | - |
| דנית | Chefsergent | Seniorsergent | Oversergent | לא קיים | Sergent | Korporal | Overkonstabel af 1. grad | Overkonstabel | Konstabel | לא קיים |
| בריטניה   בריטניה | Warrant Officer Class 1 | Warrant Officer Class 2 | Staff Sergeant | Sergeant | לא קיים | Corporal | Lance Corporal | Private | לא קיים | לא קיים |
| צי |  |  |  | לא קיים |  |  |  |  |  | אין |
| דנית | Chefsergent | Seniorsergent | Oversergent | לא קיים | Sergent | Korporal | Marinespecialist | Marineoverkonstabel | Marinekonstabel | Marineelev |
| בריטניה   בריטניה | Warrant Officer Class 1 | Warrant Officer Class 2 | Chief Petty Officer | Petty Officer | לא קיים | Leading Rate | לא קיים | Able Seaman | לא קיים | לא קיים |
חיל האוויר: -
| דנית | Chefsergent | Seniorsergent | Oversergent | לא קיים | Sergent | Korporal | Flyverspecialist | Flyveroverkonstabel | Flyverkonstabel | Flyverkonstabelelev |
| בריטניה   בריטניה | Master aircrew   Warrant officer | לא קיים | Flight sergeant   Flight sergeant aircrew   Chief technician | לא קיים | Sergeant   Sergeant aircrew | Corporal | Lance corporal | Senior aircraftman | Leading aircraftman | Aircraftman |
| ישראל   צה"ל | רב-נגד   רב-נגד משנה | רב-סמל בכיר | רב-סמל מתקדם | רב-סמל ראשון | רב-סמל | סמל ראשון   סמל | רב-טוראי | טוראי | לא קיים | לא קיים |
ראו גם

כוחות ההגנה של דנמרק
דברי הרב ודברי התלמיד דברי מי שומעין

דברי הרב ודברי התלמיד דברי מי שומעין הוא ביטוי שמקורו בתלמוד, ומשמעותו היא שכאשר ישנה התנגשות בין דעת רב לדעת תלמיד יש להישמע לדעת הרב.
מקור הביטוי

הביטוי מופיע בתלמוד כאחד הטעמים לכלל ההלכתי אין שליח לדבר עבירה. כיוון שהשליח צריך היה להישמע לדברי הרב (הקב"ה) ולא לדברי התלמיד (המשלח), בטלה השליחות, והאחריות על העבירה שנעשתה מוטלת על השליח.
שלש פעמים נוספות מופיע הביטוי בתלמוד הבבלי. בשני מקומות הוא מופיע כטענה שאין לטעון: לגבי השוכר עדי שקר נאמר שהוא פטור מדיני אדם וחייב בדיני שמים, ושהוא אינו יכול לטעון שעל עדי השקר היה שלא להעיד משום דברי הרב. וכן מסית אינו יכול לטעון שעל הניסת היה שלא לשמוע לו, דבר הנלמד מסיפורו של נחש הקדמוני, שנמנע ממנו להגן על עצמו, כדי שלא יטען טענה זו.
בדינים שונים

לגבי מסית ומדיח - כאמור, בתלמוד נאמר שהמסית אינו יכול לפטור עצמו בטענה שהמוסת היה צריך לשמוע בקול הקב"ה ולא בקולו משום "דברי הרב ודברי התלמיד דברי מי שומעים". לפי התוספות הטעם הוא שאיסור ההסתה הוא איסור העומד בפני עצמו, ואינו תלוי בכך שהמוסת ישמע ויפעל לפי ההסתה.
הכלל אין שליח לדבר עבירה - לפי הטעם הזה יש חילוק בין שליח שמצווה על אותו איסור לבין שליח ש"אינו בר חיובא", כלומר אינו מצווה על איסור זה. דוגמה לדבר היא אשה שנשלחת על ידי איש לבצע הקפת הראש. כיוון שאשה אינה מצווה על איסור הקפת הראש, לדעת רבינא תהיה במקרה זה שליחות לדבר עברה.
אין הלכה כתלמיד במקום הרב - אחד מכללי הפסיקה במחלוקות האמוראים שהשתמשו בו הראשונים. כלל זה דומה לעיקרון לפיו יש להישמע לדברי הרב ולא לדברי התלמיד. אמנם הוא אינו כלל מוחלט
הערות שוליים

↑  תלמוד בבלי, מסכת קידושין, דף מ"ב, עמוד ב'.
↑  תלמוד בבלי, מסכת בבא קמא, דף נ"ו, עמוד א'.
↑  תלמוד בבלי, מסכת סנהדרין, דף כ"ט, עמוד א'.
↑  סנהדרין כט א – ויקיטקסט, באתר he.wikisource.org
↑  תוספות לתלמוד בבלי, מסכת סנהדרין, דף כ"ט, עמוד א' דיבור המתחיל דברי.
↑  רש"י לתלמוד בבלי, מסכת בבא מציעא, דף י', עמוד ב' דיבור המתחיל בר חיובא.
↑  ראו למשל רא"ש הלכות בכורות פרק ז הלכה ב, בויקיטקסט.
דוד אבודרהם (גובה מיסים)

דוֹן דָּוִד אַבּוּדַרְהַם היה גובה מיסים יהודי ופרנס בן המאה ה-13 שחי בטולדו, ספרד. הוא האדם הראשון שמתועד נושא את השם אבודרהם.
בשנת 1290 כינס סנצ'ו הרביעי, מלך קסטיליה, ארבעה מראשי הקהילות היהודיות באנדלוסיה בעיירה הואטה לצורך חלוקת מכסת המס בין הקהילות. בוועידה נקבע כי במקרה מחלוקת יכריע אבודרהם.
בית הכנסת אבודרהם שבטולדו, אשר עלה באש בשנת 1391, ייתכן שנקרא על שמו.
נכדו, דוד אבודרהם, שנקרא על שמו, כתב ספר פרשנות לתפילות.
ערך זה הוא קצרמרבנושא אישים. אתם מוזמנים לתרום לוויקיפדיה ו.
דוקום

דוקום (בהולנדית: Dokkum) היא עיר במחוז פריסלנד שבהולנד. ביצוריה של העיר השתמרו היטב.
היסטוריה

האירוע הידוע ביותר בהיסטוריה של דוקום הוא הרצח של בוניפציוס הקדוש ב-754. ב-1214 הטיף בדוקום אוליבר מקלן ליציאה למסע הצלב החמישי והעיר שלחה כוח שהצטרף למסע. חצי הסהר שמופיע בסמל העיר מתייחס לאירוע זה. ב-1298 הוענקו לדוקום זכויות העיר שלה. ב-1572 היא נבזזה על ידי הספרדים לאחר שהיא הצטרפה למרד ההולנדי. ב-1597 נוסדה בדוקום האדמירליות של פריסלנד, אך ב-1645 היא עברה להרלינגן.
במאה ה-16 נבנתה כנסייתה מרטין הקדוש (Sint-Martinuskerk). ב-1610 נבנה בניין העירייה של דוקום. ב-1871 נבנתה הכנסייה על שם בוניפציוס הקדוש וב-1934 נבנתה הקפלה על שמו. ב-1901 חוברה דוקום לרשת הרכבות הארצית ושירותי נוסעים ומטען פעלו לסירוגין עד לשנות השבעים.
ספורט

דוקום היא נקודת הפנייה של מרוץ ההחלקה על הקרח באורך של 200 ק"מ הידוע בשם מסע 11 הערים. המשתתפים במרוץ המגיעים לדוקום פונים בחזרה לכוון לייוורדן. בעיר פעילות שתי קבוצות כדורגל.
דברי ימי האופל

דברי ימי האופל (באנגלית: Chronicles of Ancient Darkness) היא סדרת ספרי פנטזיה שכתבה מישל פייבר, המתארים את עלילותיו של נער בשם טוראק, שנאלץ לשרוד לבדו ביער שורץ סכנות לאחר שאביו נהרג. בסדרה שישה ספרים, ששלושה מהם תורגמו לעברית בהוצאת כתר.
עולמו של טוראק

בעולמו של טוראק, שמבוסס בעצם על העולם של תקופת האבן, רוב האנשים חיים בשבטים, שמעניקים להם ביטחון  וכל אנשי השבט עובדים ביחד כדי לשמור על שלמותו. לכל שבט יש חיית שבט, שתפקידה הוא לשמור עליו, ועל שמה הוא נקרא (למשל "שבט העורב", "שבט הזאב" וכדומה). בנוסף, לכל שבט יש מנהיג שמטרתו לקבל החלטות עבורו, אך סמכויותיו מוגבלות, והוא לא יכול לפקד על כל אדם בו. לכל שבט יש גם "מג" (סוג של מכשף, שמאן או חוזה עתידות) ראשי, שמשתמש בכוחותיו לטובת השבט - למשל על ידי חיזוי העתיד, מציאת פריטים שהשבט זקוק להם ועוד. לכל שבט יש קעקוע משלו, בדרך כלל על הפנים, ולכל בני השבט יש את הקעקוע הזה. ישנם שבטים נודדים, ושבטים שנשארים כל הזמן באותו מקום. בדרך כלל הגברים שבשבט יוצאים לצוד מחוץ לתחום המחנה, והנשים נשארות עם הילדים במחנה, מבשלות, מתקנות ותופרות בגדים ועוד.
דמויות מרכזיות

טוראק - גיבור הספר. טוראק הוא ילד משבט הזאב, שאמו מתה בלידתו ואביו נהרג על ידי דוב כמה שנים לאחר מכן. לאחר מות אביו טוראק יוצא למסע ארוך שמטרתו להציל את אנשי היער.
רן - בת שבט העורב. רן היא ציידת מוכשרת שלומדת כישוף מהמכשפת הבכירה בשבטה. רן היא חברתו הטובה של טוראק והיא הצטרפה למסעו.
זאב - שמו של זאב שמלווה את טוראק במהלך הסיפור. כל להקתו נהרגה בשיטפון, וטוראק אימץ אותו.
פין-קדין - ראש שבט העורב. פין-קדין הוא דודה ואביה המאמץ של רן, והוא אדם חכם וכריזמטי.
סיאן - המכשפה הבכירה של שבט העורב.
פה - אביו של טוראק. פה הוא מרפא ומכשף בשבט הזאב. הוא גידל את טוראק ביער הרחק מבני אדם.
סשרו - מכשפת חזקה של שבט הצפע. סשרו היא אישה יפה אך בוגדנית, מרושעת ותחמנית.
טיאזי - המכשף של שבט האלון  והאדם החזק ביותר ביער. טיאזי הוא סאדיסט, ואדם סכסכן ומרושע, שתאב לשליטה.
הספרים בסדרה

אח זאב - 2004
הולך הרוח - 2005
טורף הנשמות - 2006
Outcast -‏ 2007
Oath Breaker -‏ 2008
Ghost Hunter -‏ 2009
דרגות פציעה

|  קישורים ומאגרי מידע |
| --- | --- |
 MeSH:  D015601
 
דרגות הפציעה נקבעות על פי מדרג חומרת הפציעה - Injury Severity Score (או ISS). מדרג רפואי זה מאפשר לקבוע חומרה של פציעת טראומה באמצעות שיטת ניקוד פשוטה הנעה בין 1 ל-75 ועל ידי כך לאפשר לצוותים הרפואיים בדרגי הטיפול השונים לחלק את משאביהם בצורה הוגנת ותועלתית, לקבוע סדר קדימויות טיפול, סדר קדימויות פינוי ופרוגנוזה של הפצועים. שיטה זו נפוצה ומקובלת ברחבי העולם בכל הדרגים הרפואיים - בצבא, בשירותי ההצלה ובבתי החולים.
שיטת דירוג זו מבוססת על מדרג הפציעה המקוצר, ה-Abbreviated Injury Scale (או AIS) - שיטה לקביעת חומרת פציעה באזור מסוים שהומצאה על ידי ועדת מדרג הפציעה המקוצר בארגון לקידום רפואה לתאונות דרכים (Association for the Advancement of Automotive Medicine - AAAM).
מדרג הפציעה המקוצר (AIS)

מדרג הפציעה המקוצר הוא מדרג בינלאומי אנטומי מוסכם, של שיטת ניקוד לחומרת פציעה, המסווג כל פציעה בכל אזור בגוף לפי חומרתה היחסית בסולם של שישה ערכים:
קל - Minor
בינוני - Moderate
קשה - Serious
קשה מאד - Severe
אנוש - Critical
בלתי ניתן לטיפול באותו רגע - Maximal
המדרג מחלק את הגוף לתשעה מחוזות מתאימים:
ראש
פנים
צוואר
חזה
בטן
עמוד שדרה
גף עליון
גף תחתון
איברים חיצוניים ואחרים
מדרג חומרת הפציעה

מדרג חומרת הפציעה מבוסס על מדרג הפציעה המקוצר. על מנת לחשב את מדרג חומרת הפציעה עבור פצוע, הגוף מחולק לשישה אזורים:
ראש או צוואר - כולל עמוד השדרה הצווארי
פנים - כולל שלד הפנים, אף, פה, עיניים ואוזניים
חזה - כולל עמוד השדרה החזי והסרעפת.
בטן או אזור האגן - איברים פנימיים של הבטן ועמוד השדרה המותני.
גפיים או חגורת האגן - שלד האגן
איברים חיצוניים
על מנת לחשב את מדרג חומרת הפציעה, יש להשתמש בערכים הגבוהים ביותר שהתקבלו במדרג הפציעה המקוצר, בשלושת אזורי ה-ISS בהם חומרת הפציעה היא הגבוהה ביותר. את ערכים אלו יש להעלות בריבוע ולסכום אותם. לדוגמה - מדרג חומרת הפציעה = א^2 + ב^2 + ג^2, כאשר א', ב' וג' מייצגים את הערכים של האזורים הפגועים ביותר בגוף שהתקבלו ממדרג הפציעה המקוצר. ערכי מדרג חומרת הפציעה כאמור, נעים בין 1 ל-75 (ניקוד של 5 עבור כל אחד משלושת אזורי הפציעה יוביל למדרג חומרת הפציעה של 75). אם אחד מהערכים במדרג הפציעה המקוצר הוא 6,  מדרג חומרת הפציעה הופך מידית ל-75, משום שניקוד של 6 (מקסימלי) מצביע על חוסר תועלת בהענקת טיפול רפואי נוסף לשימור חיים (המשמעות היא לעיתים הפסקת הטיפול הרפואי בעת אירוע רב נפגעים).
הערות שוליים

↑  Baker, S.P.; B. O'Neill; W. Haddon Jr.; W.B. Long (1974). "The Injury Severity Score: a method for describing patients with multiple injuries and evaluating emergency care". The Journal of Trauma. Lippincott Williams & Wilkins. 14 (3): 187–196. doi:10.1097/00005373-197403000-00001. PMID 4814394.
↑  Copes, W.S.; H.R. Champion; W.J. Sacco; M.M. Lawnick; S.L. Keast; L.W. Bain (1988). "The Injury Severity Score revisited". The Journal of Trauma. Lippincott Williams & Wilkins. 28 (1): 69–77. doi:10.1097/00005373-198801000-00010. PMID 3123707.
↑  אתר Trauma.org. http://www.trauma.org/index.php/main/article/383/  Accessed Nov. 18, 2009
דוקט

דוקט זהב אוסטרי
הדוקט (Ducat) היה מטבע זהב ששימש בעבר כאמצעי תשלום באירופה.
הדוקט הוטבע לראשונה ברפובליקת ונציה בשנת 1248 תחת שלטונו של הדוג'ה ג'ובאני דאנדולו. על פני הדוקט הוונציאני הופיעה דמותו של הדוג'ה כשהוא כורע ברך בפני מרקוס המבשר ובצידו השני של המטבע הופיעה דמותו של ישו.
הדוקט היה ההילך החוקי ברוב חלקי איטליה והיה בעל ערך זהה לזה של הפלורין של פירנצה שהחליף אותו במהלך המאה ה-16 כהילך החוקי המקובל באיטליה. בוונציה נמשך השימוש בדוקט עד לנפילת הרפובליקה בשנת 1797.
הדוקט הוטבע מאז על ידי מדינות וישויות מדיניות רבות, בהן אוסטריה ומדינות גרמניות רבות והיה זמין כמטבע עובר לסוחר עד תחילת המאה ה-20. דוקטים יוצרו גם לאחר מלחמת העולם הראשונה כמטבעות סחר. גם כיום ישנן מטבעות המייצרות דוקטי זהב, שאותם מוכרים בנקים למשקיעים.
על פי מילון בן יהודה - שם המטבע בעברית "אָדוּם".
ראו גם

פלורין
קיפר אונד ויפר
הערות שוליים

↑  אדום במילון אליעזר בן יהודה
| --- | --- |
בקרת זהויות :  GND: 7577068-4  HDS: 013676
דוקורה

| --- | --- |
סמל דוקורה

 מדינה:  בלארוס בלארוס
 וובלסט:  מינסק (מחוז) מינסק
 ראיון:  פוחביצ'י
 גובה:  174 מטרים
 אוכלוסייה:  ‏
  ‑ בכפר:  1,287 (2019)
 קואורדינטות:  53°40′N 27°57′E﻿ / ﻿53.667°N 27.950°E﻿ / 53.667; 27.950
  מפת מיקום  מפה מפורטת   (למפת בלארוס מוגדלת) מינסק פינסק ברסט הומל גרודנו מוהילב ויטבסק אוקראינה פולין ליטא לטביה רוסיהדוקורה(למפת בלארוס רגילה) מינסק פינסק ברסט הומל גרודנו מוהילב ויטבסק אוקראינה פולין ליטא לטביה רוסיהדוקורה(למפת מחוז מינסק רגילה) מינסק בוריסוב סליהורסק מלדזייצ'נה ז'ודזינה סלוצק ויטבסק מוהילב הומל ברסט גרודנו ליטאדוקורה(למפת מחוז מינסק מוגדלת) מינסק בוריסוב סליהורסק מלדזייצ'נה ז'ודזינה סלוצק ויטבסק מוהילב הומל ברסט גרודנו ליטאדוקורה  he tabBackground:;tabBorder:#aaa;defaultTab:0;
דוקורה (בבלארוסית: Дукора; בפולנית: Dukora; ביידיש: דוקאָר) הוא כפר במחוז מינסק שבבלארוס, בו התקיימה עד השואה קהילה יהודית.
תולדות היישוב

דוקורה נזכר מהמאה ה-16 כיישוב בבעלות משפחות אצולה. בחלוקת פולין הראשונה בשנת 1793 נכלל הכפר בשטח האימפריה הרוסית. בשנת 1880 הוענק ליישוב מעמד עירוני, ובשנת 1924 הוחזר למעמד של כפר.
יהודי דוקורה

בין מלחמות העולם חיו בכפר כ-500 יהודים, ופעל בו בית ספר יידי.
עם כיבוש הכפר בידי הגרמנים במבצע ברברוסה, שדדו הגרמנים את רכוש יהודיו. באוקטובר 1941 רוכזו יהודי הכפר בגטו קטן שהוקם בו, ובנובמבר 1941 רצחה יחידת ס"ס את כ-300 עד 400 היהודים שנותרו בו. לאחר מכן, ערכו הגרמנים מצוד אחר יהודים שהסתתרו ביישוב.
דוד (דונטלו)

| --- | --- |

 מידע כללי
 פַּסל:  דונטלו
 תאריך יצירה:  1440
 טכניקה וחומרים:  ברונזה
 ממדים בס"מ
 גובה:  158
 נתונים על היצירה
 זרם אמנותי:  הרנסנס הגבוה, רנסאנס מוקדם 
 מספר יצירה:  Inv. Bargello n. 95 B (המוזיאון הלאומי ברג'לו) 
 מיקום:  המוזיאון הלאומי ברג'לו פירנצה שבאיטליה
 
דוד (באיטלקית: David) הוא פסל ברונזה של הפסל דונטלו מסביבות שנת 1440.
פסל זה ייחודי בכך שהוא פסל הברונזה הראשון שאינו נתמך, שניצוק בעת החדשה (תקופת הרנסאנס), לראשונה מאז התקופה הרומית. הפסל עורר שערורייה גדולה בעת שהוצג לראשונה כיוון שהוא מציג גבר צעיר בעירום מלא.
בפסל מתואר המלך דוד עומד לאחר כריתת ראשו של גוליית והראש הכרות למרגלותיו. הפסל עירום למעט מגפיים וכובע.
דונטלו יצר פסל של המלך דוד בשיש - אולם פסל זה מתאר את דוד כמלך בוגר, הפסל לבוש, ודוד מחזיק את הקלע שלו, בתום הקרב עם גוליית. גרסת הברונזה מתארת עלם צעיר ועירום.
ג'ורג'ו וזארי בספרו חיי הציירים, הפסלים והאדריכלים הדגולים ביותר כתב שאת בסיס הפסל פיסל דזידריו דה סטיניאנו. 
הפסל נוצר עבור קוזימו דה מדיצ'י והוצג בחצר הפאלאצו מדיצ'י בפירנצה. לאחר שמהפכנים שלחו את בני מדיצ'י לגלות מפירנצה בשנת 1494 הפסל הוחרם והוצג בפאלאצו דה לה סיניוריה. כיום הפסל נמצא במוזיאון הלאומי ברג'לו.
העתק של הפסל עשוי גבס (עם חרב שבורה) מוצג במוזיאון ויקטוריה ואלברט בלונדון.
ההעתק של הפסל במוזיאון ויקטוריה ואלברט בלונדון
דובר (מקצוע)

דובר המועצה לביטחון לאומי של ארצות הברית תחת ממשל ג'ו ביידן ג'ון קירבי
דובר הוא אדם המופקד על ייצוג של ארגון או איש ציבור בפני אמצעי התקשורת. הוא מעביר לתקשורת את מסרי הארגון או האיש המיוצג, והוא הכתובת לשאלות ולפניות מצד העיתונאים. הדובר מעורה בפעילות הגוף שהוא מייצג, ובה בעת הוא מכיר את עבודת העיתונות, ויודע לספק את דרישותיה ולעמוד לשירותה במהירות וביעילות. משרדי ממשלה וארגונים גדולים מעסיקים דוברים, שבידיהם מתרכז הקשר עם אמצעי התקשורת.
בעשורים האחרונים התפתח מקצוע היחצ"נות (יחסי ציבור), ולפעמים גם יחצ"נים משמשים דוברים. אבל מבחינה מקצועית יש להבחין בין השניים. היחצ"ן עוסק בייזום פעילות מגוונת, שאינה בהכרח תקשורתית (אם כי חלק ניכר בה הוא תקשורתי), בעוד הדובר מתרכז בעבודה מול התקשורת. כמו כן, היחצ"ן הוא בדרך כלל איש חיצוני, בעוד הדובר הוא חלק מהגוף שאותו הוא מייצג.
את השמות דּוֹבֵר ודוֹבְרוּת (spokesmanship) חידש, על פי הכתוב במילוניו, הבלשן ראובן אלקלעי. דִּבְרֵר הוא הפועל התנייני שנגזר מהמילה; בלשון העיתונות פירושו "שימש דוברו של מוסד או ארגון", ובצה"ל יש לפועל הוראה נוספת: בחן כתבה לפני שידורה וקבע אם הוא מאשר את לשדרה במלואה או פוסל את כולה או מקצתה. בגופים שאינם ממשלתיים, לעיתים נעשה שימוש בביטוי סמנכ"ל תקשורת, במקום במילה דובר.
הדובר > כישוריו

היכרות מעמיקה של עבודת העיתונות. עליו להכיר את מפת התקשורת ואת חלוקת העבודה בתוכה, את קצב עבודתה ואת מה שמעניין אותה.
יכולת ניסוח הודעות לעיתונות, בשפה 'תקשורתית'. דיבור רהוט ומוכנות לראיונות ברדיו ובטלוויזיה.
חוש עיתונאי, שמאפשר לו לזהות סיפורים עיתונאיים ולהעריך את התייחסות התקשורת לאירועים.
הכרה יסודית של הגוף המיוצג, מבנהו, אגפיו והתהליכים המתרחשים בו. מעורבות בתהליכי קבלת ההחלטות.
אמינות וזמינות. מוכנות להגיב לכל פנייה במהירות וביעילות.
הדובר > פעילותו

עבודת הדובר מתחילה בתהליכי קבלת ההחלטות. עליו להיות שותף לדיונים ולהצביע על ההיבטים התקשורתיים של החלטה או פעולה. עליו להציג לפני מקבלי ההחלטות את התגובה התקשורתית הצפויה ולאפשר להם להביאה בחשבון בשיקוליהם. דובר המייצג גוף מסוים צריך לקבוע קו הסברה ברור ולהנחות את עובדי הגוף כיצד להגיב לפניות תקשורתיות. בגופים רבים מקובל שהעובדים אינם מתראיינים בלי אישור של הדובר, כדי לאפשר לדובר שליטה על התנהלות התקשורת מול הגוף. בצה"ל ובמשרדי הממשלה אסור לעובד לדבר עם עיתונאי שלא באמצעות או ברשות הדובר.
הדובר קובע את אסטרטגיית הפרסום של האירועים המתרחשים בגוף שבו הוא עובד. הוא מחליט אילו פעילויות יתפרסמו וכיצד יתפרסמו. הוא מוציא את ההודעות לעיתונות, אם בתפוצה רחבה או בהעברת המידע לעיתונאים נבחרים. הדובר מטפל בפניות מצד העיתונות ומעביר את תגובתו לביקורת ולטענות. עם התחזקות הרשתות החברתיות המקוונות כמו פייסבוק טוויטר ואינסטגרם במהלך המאה ה-21 נוסף לתפקיד הדוברות לתחזק את העמודים הרשמיים של הגופים אותם הם מייצגים ברשתות החברתיות ולפרסם הודעות ברשתות החברתיות בשם הארגון.
הדובר > פעילותו > ניהול משברים

בעת משבר, מוטלים על כף המאזניים המוניטין, האמינות ועצם הקיום של הגוף. זה רגע המבחן האולטימטיבי לכל גוף, ולעיתים ההתנהלות ברגע המשבר יכולה לקבוע את המשך קיומו. משבר עלול לנבוע מכישלון של פרויקט חשוב או מתקלה חמורה, שמעוררת זעם בציבור. גם חשיפה תקשורתית, שזוכה לפרסום רב ויוצרת לגוף דימוי שלילי, היא מצב משברי. הדובר נדרש להתמודד עם המשבר ולשקם את אמון הציבור בגוף המיוצג. בעתות משבר באה לידי ביטוי מקצועיותו של הדובר. הוא בונה את האסטרטגיה שבאה להשתלט על המשבר ולצמצם את הנזק לשמו הטוב של הגוף. לעיתים הדובר אף יפיק יתרונות מהמשבר ויוכיח שהגוף הוא גוף אחראי ומקצועי, שמטפל במשבר ביושר וביעילות.